## Pravilnik o stručnom osposobljavanju djelatnika u carinskoj službi Republike Hrvatske

### NN 41/1992 (27.6.1992.), Pravilnik o stručnom osposobljavanju djelatnika u carinskoj službi Republike Hrvatske

# CARINSKA UPRAVA REPUBLIKE HRVATSKE

Na temelju članka 20. stavka 6. i članka 21. stavka 1. Zakona o carinskoj
službi Republike Hrvatske ("Narodne novine" broj 53/91) i članka
40. stavka 3. Uredbe o jedinstvenim nazivima zadataka i poslova te o stručnom
osposobljavanju i usavršavanju djelatnika u organima uprave ("Narodne
novine", broj 12/84 i 60/91), direktor Carinske uprave Republike Hrvatske,
donosi ovaj

## PRAVILNIK

### o stručnom osposobljavanju djelatnika u carinskoj službi Republike Hrvatske

I. OSNOVNE ODREDBE

Članak 1.

Ovim Pravilnikom se uređuju pitanja stručne obuke, polaganja stručnog
ispita i stručnog usavršavanja za zadatke i poslove osnovne djelatnosti
za pripravnike, novoprimljene djelatnike, djelatnike koji u tijeku rada
steknu viši stupanj školske spreme i ostale djelatnike carinske službe
Republike Hrvatske.

Članak 2.

Svi oblici stručnog osposobljavanja, koji se organiziraju za pripravnike
i djelatnike organa carinske službe imaju karakter radne obveze i izvode
se u pravilu, u tijeku redovnog radnog vremena.

II. STRUČNA OBUKA

I. Pripravnici

Članak 3.

Pripravnik je osoba, koja poslije završene visoke, više ili srednje
škole prvi put zasniva radni odnos, a nema potrebno radno iskustvo za vršenje
određenih zadataka i poslova.

Pripravnik se smatra i osoba iz stavka 1. ovoga članka koja je bila
na radu u drugom organu ili organizaciji kraće od obveznog vremena trajanja
pripravničkog staža utvrđenog odredbama ovog Pravilnika.

Članak 4.

Za vrijeme pripravničkog staža pripravnik se nalazi na stručnoj obuci
i stručno se osposobljava za obavljanje odgovarajučih zadataka i poslova.

Stručna obuka pripravnika se sastoji iz praktične obuke, individualnog
rada u slobodnom vremenu i stručnog seminara.

Članak 5.

Dužina pripravničkog staža zavisi od stupnja školske spreme i vrste
zadataka i poslova za koje se priprema i traje:

- 4 do 6 mjeseci za zadatke i poslove za čije je obavljanje utvrđen
kao uvjet III i IV stupanj stručne spreme,

- 6 do 12 mjeseci za zadatke i poslove za čije je obavljanje utvrđen
kao uvjet VI/1 stupanj stručne spreme,

- 12 do 18 mjeseci za zadatke i poslove za čije je obavljanje utvrđen
kao uvjet VII/1 stupanj stručne spreme.

Pripravnički staž iz stavka 1. ovog članka produžava se ako djelatnik
ode na bolovanje ili izostane sa rada iz drugih opravdanih razloga duže
od 30 dana.

Članak 6.

Za vrijeme trajanja obuke pripravniku se ne može povjeriti samostalno
obavljanje zadataka i poslova.

Pripravniku se mogu, u skladu sa programom stručne obuke, dati određeni
zadaci i poslovi za koje se on priprema. Takav rad se tretira kao dio stručne
obuke.

Sve zadatke i poslove iz programa obuke pripravnik obavlja pod nadzorom
neposrednog rukovodioca.

Upravitelj carinarnice odredit će posebnu stručnu osobu koja će, na
nivou carinarnice, organizirati stručnu obuku i provoditi je u skladu sa
odredbama ovog Pravilnika.

Članak 7.

Prilikom stupanja na rad neposredni rukovodilac upoznaje pripravnika
sa:

- zadacima i poslovima koji su neposredno vezani za izvršavanje funkcije
Carinske uprave Republike Hrvatske (u daljnjem tekstu Carinska uprava)
i carinarnica, a koji su utvrđeni zakonom i drugim propisima,

- zadacima i poslovima na kojima bi trebao odnosno mogao raditi nakon
završetka pripravničkog staža i položenog stručnog ispita,

- zakonskim i drugim općim aktima kojima se reguliraju prava i odgovornosti
pripravnika u svezi stručne obuke i polaganja stručnog ispita,

- osnovama sistema državne uprave,

- pravima i obvezama djelatnika u organima državne uprave.

Članak 8.

Praktična obuka pripravnika izvodi se u carinarnici gdje je djelatnik
primljen na temelju plana; programa praktične obuke za pripravnike i novoprimljene
djelatnike.

Stručni seminar organizira i provodi stručna služba Carinske uprave
Republike Hrvatske, po posebno utvrđenom programu.

Plan i program praktične obuke i program stručnog seminara čine sastavni
dio ovog Pravilnika.

Program iz prethodnog stavka utvrđuje direktor Carinske uprave.

Članak 9.

U tijeku praktične obuke pripravnik provodi najveći dio vremena na upoznavanju
zadataka i poslova za koje se priprema, a ostatak vremena na upoznavanju
ostalih zadataka i poslova organa csrinske službe.

Članak 10.

Za vrijeme praktične obuke pripravnik vodi dnevnik, u koji upisuje:
radne postupke koje je upoznao u tijeku obuke, propise koje je proučavao
i primjenjivao, konkretne zadatke i poslove koje je obavljao i primjedbe
i prijedloge u svezi izvođenja obuke.

Rukovodilac organizacione jedinice kod kojeg se vršila praktična obuka
ovjerava dnevnik i daje ocjenu o rezultatu praktične obuke.

Dnevnik rada i ocjenu o rezultatu praktične obuke pripravnika, kao i
obrazac pregleda poslova i zadataka na kojima je kandidat za polaganje
stručnog ispita radio od dana prijema u službu do polaska na stručni ispit,
carinarnica dostavlja stručnoj službi Carinske uprave prilikom dolaska
kandidata na seminar.

Ako se ocijeni da pripravnik nije sa uspjehom završio obuku iz prethodnog
stavka, upravitelj carinarnice, odnosno nadležni rukovodilac organizacione
jedinice u Carinskoj upravi neće ga uputiti na polaganje stručnog ispita
dok svoje znanje ne upotpuni.

Članak 11.

Ukoliko carinarnica uputi pripravnika na seminar stručne obuke, a da
prethodno nije postupila u skladu sa odredbama ovog Pravilnika, pripravnik
će biti vraćen u carinarnicu.

Troškovi upučivanja, odnosno vračanja pripravnika, padaju na teret carinarnice.

Članak 12.

Program obuke za polaganje stručnog ispita pripravnika sastoji se iz
općeg i posebnog dijela.

Obuka iz gradiva općeg dijela stručnog ispita vrši se individualno temeljem
ovog Pravilnika.

Obuka iz predmeta posebnog dijela stručnog ispita za djelatnike na zadacima
i poslovima osnovne djelatnosti se sastoji iz praktične obuke u organu
carinske službe, gdje je pripravnik primljen i seminara stručne obuke,
na kome se obrađuje gradivo obuhvačeno programima koji su sastavni dio
ovog Pravilnika.

Članak 13.

Dužina trajanja seminara stručne obuke utvrđuje se nastavnim planom
koga propisuje direktor Carinske uprave, prema odgovarajućem stupnju školske
spreme (posebno za srednju, a posebno za visoku i višu stručnu spremu).

Nastavni plan iz stavka 1. ovog članka je sastavni dio programa seminara
stručne obuke.

Članak 14.

Nastavu na seminaru u pravilu drže djelatnici carinske službe Republike
Hrvatske.

Za izvodenje nastave iz određenih predmeta mogu se pozvati i djelatnici
iz drugih organa uprave.

Članak 15.

Po uspješno završenom seminaru stručne obuke polaže se stručni ispit
za zadatke i poslove osnovne djelatnosti.

Stručni ispit pripravnici polažu do isteka pripravničkog staža utvrđenog
ovim Pravilnikom.

Pripravnik koji položi stručni ispit smatra se osposobljenim za vršenje
zadataka i poslova osnovne djelatnosti.

2. Novoprimljeni i doškolovani djelatnici

Članak 16.

Djelatnici koji su prvi put primljeni na zadatke i poslove osnovne djelatnosti
organa carinske službe iz drugog organa ili organizacije, kao i djelatnici
koji su u tijeku rada u organima carinske službe stekli veći stupanj školske
spreme i raspoređeni na odgovarajuće zadatke i poslove osnovne djelatnosti
te spreme, a ne ispunjavaju uvjete za oslobođenje od polaganja stručnog
ispita, dužni su položiti stručni ispit, u skladu sa odredbama ovog Pravilnika.

Stručna obuka i osposobljavanje djelatnika iz prethodnog stavka sastoji
se iz praktične obuke, individualnog rada u slobodnom vremenu i stručnog
seminara.

Praktična obuka se izvodi u organu carinske službe gdje je djelatnik
primljen, na temelju plana i programa praktične obuke za pripravnike i
novoprimljene djelatnike.

Članak 17.

Priprema za polaganje stručnog ispita vrši se po programu utvrđenom
ovim Pravilnikom.

Pod zadacima i poslovima osnovne djelatnosti u smislu odredaba ovog
Pravilnika podrazumijevaju se zadaci i poslovi: carinjenja robe, kontrole
putnika i prijevoznih sredstava, carinskog nadzora, carinsko-upravnog i
prekršajnog postupka, laboratorijske analize carinske tarife, carinske
vrijednosti, suzbijanja i sprečavanja povreda propisa, kontrole i revizije;
međunarodne carinske suradnje, organizacije i projektiranja poslova carinjenja,
carinskog nadzora i vanjskotrgovinske razmjene, kontrole obrade podataka
u ERC-u, kontrole naplate prihoda; statističke analize, organizacije carinske
službe; stručnog osposobljavanja carinskih djelatnika, vođenja disciplinskog
postupka, izvršni poslovi i prodaja robe.

Odluku o oslobođenju od obveze polaganja stručnog ispita u smislu odredbe
ovog Pravilnika direktor Carinske uprave može donijeti pod uvjetom da je
djelatnik s kojim se zasniva radni odnos prethodno radio na odgovarajučim
zadacima i poslovima najmanje:

- tri godine na zadacima i poslovima za koje je kao uvjet aktom o sistematizaciji
propisan IV stupanj stručne spreme,

- četiri godine na zadacima i poslovima za koje je kao uvjet aktom o
sistematizaciji propisan VI/1 stupanj stručne spreme.

- pet godina na zadacima i poslovima za koje je kao uvjet aktom o sistematizaciji
propisan VII/1 stupanj stručne spreme.

Odredbe stavka 1. ovog članka o vremenu provedenog rada ne primjenjuju
se na djelatnike koji imaju VII/2 odnosno VIII stupanj stručne spreme.

Članak 18.

Prilikom zasnivanja radnog odnosa sa osobom na koju se ne primjenjuju
odredbe ovog Pravilnika o pripravničkoj praksi, direktor Uprave carina
može odlučiti:

- da takvu osobu oslobodi obveze od polaganja stručnog ispita ili

- da se prije odluke o izboru izvrši provjera njene sposobnosti za obavljanje
određenih zadataka i poslova, ili

- obvezati je da položi stručni ispit u roku koji ne može biti duži
od godinu dana.

Članak 19.

Novoprimljeni djelatnici i djelatnici koji steknu viši stupanj školske
spreme u tijeku rada, a dužni su u skladu s odredbama ovog Pravilnika polagati
stručni ispit, polažu ga u vremenu predviđenom za pripravnike.

Članak 20.

Direktor Carinske uprave, odnosno upravitelj carinarnice, na prijedlog
neposrednog rukovodioca, može izuzetno, ako za to postoji interes službe,
odobriti polaganje stručnog ispita za zadatke i poslove osnovne djelatnosti
i djelatnicima koji ne rade na ovim poslovima.

Djelatnici iz stavka 1. ovog članka moraju prethodno imati položen ispit
za poslove i zadatke koje su do tada obavljali.

3. Dopunska stručna obuka za djelatnike koji rukuju specijalnom tehničkom
opremom i uređajima

Članak 21.

Djelatnici koji rukuju specijalnom tehničkom opremom i uređajima (protu-diverziona
oprema) moraju biti posebno obučeni za taj rad.

Obuka djelatnika za zadatke i poslove iz stavka 1. ovog članka, vrši
se poslije redovne obuke i polaganja carinskog stručnog ispita. Nastava
se izvodi po posebnom programu koji je utvrđen u dogovoru sa nadležnim
ministarstvom.

Po završenoj obuci kandidati polažu ispit, pred odgovarajućom komisijom,
koju sačinjavaju stručni djelatnici nadležnog ministarstva i Carinske uprave.
Poslije položenog ispita izdaje im se posebno uvjerenje i smatra se da
su sposobni za samostalno rukovanje specijalnom tehničkom opremom.

4. Prava i obveze iz radnog odnosa za vrijeme seminara stručne obuke

Članak 22.

Za vrijeme trajanja seminara stručne obuke pripravnici i djelatnici
ostvaruju sva prava i obveze iz radnog odnosa u organu carinske službe
u kojoj su primljeni na rad, odnosno čiji su djelatnici.

Ako djelatnik za vrijeme trajanja seminara povrijedi radnu disciplinu
ili kučni red, protiv njega će se podnijeti prijava - prijedlog za pokretanje
disciplinskog postupka.

Prijavu podnosi djelatnik carinske službe kod kojeg se obuka izvodi,
upravitelju carinarnice kod koje je djelatnik zaposlen.

U slučaju teže povrede radne dužnosti djelatnik se može udaljiti sa
seminara, uz suglasnost direktora Carinske uprave i protiv njega se pokreće
disciplinski postupak.

III. STRUČNI ISPIT

Članak 23.

Obveza polaganja cijelog, odnosno posebnog dijela stručnog ispita; kao
i oslobođenje od te obveze utvrđuje se rješenjem o prijemu; odnosno raspoređivanju
na odgovarajuće zadatke i poslove, koje za djelatnike Carinske uprave donosi
direktor, a za djelatnike carinarnice upravitelj carinarnice, u skladu
sa propisima o radnim odnosima koji se primjenjuju na djelatnike organa
carinske službe.

Članak 24.

Opći dio stručnog: ispita propisan programom stručnog ispita za poslove
i zadatke djelatnika u organima uprave za koje se traži III, IV, VI/1.
VII/1 stupanj stručne spreme ("Narodne novine", broj 50/1985.),
primjenjuje se i na sve pripravnike i djelatnike organa carinske službe.

Članak 25.

Program posebnog dijela stručnog ispita za srednju, te višu i visoku
spremu a djelatnike osnovne djelatnosti carinske službe, donosi direktor
Carinske uprave i čini sastavni dio ovog Pravilnika.

Članak 26.

Stručni ispit za pripravnike i djelatnike koji rade na zadacima i poslovima
osnovne djelatnosti polaže se pred komisijom koju imenuje ministar financija,
na prijedlog direktora Caninske uprave.

Ispitne komisije se imenuju: jedna za visoku i višu, a jedna za srednju
spremu.

Članak 27.

Predsjednik i članovi komisije mogu se imenovati samo iz reda osoba
koje imaju najmanje onaj stupanj stručne spreme koji se traži za obavljanje
zadataka i poslova za koje kandidat polaže ispit.

Administrativne poslove ispitne komisije obavlja tajnik ispitne komisije
kojeg imenuje ministar financija.

Članak 28.

Predsjednik članovi i tajnik komisije imaju za rad u komisiji pravo
na naknadu.

Naknada se određuje po kandidatu, posebno za predsjednika i članove
komisije, a posebno za tajnika.

Visinu naknade određuje ministar financija.

Članak 29.

Pripravnici i novoprimljeni djelatnici koji rade na zadacima i poslovima
izvan osnovne djelatnosti u organima carinske službe, stručni ispit polažu
pred ispitnom komisijom koju imenuje i po programu koji je propisao ministar
financija.

Članak 30.

Stručni ispit za djelatnike osnovne djelatnosti sastoji se iz pismenog
i usmenog dijela.

Članak 31.

U pismenom dijelu ispita obrađuje se jedan ili više zadataka.

Kandidati sa visokom i višom spremom polažu pismeni dio ispita iz predmeta:
carinski postupak i carinska tarifa.

Kandidati sa srednjom spremom polažu i pismeni dio ispita iz predmeta:
carinski postupak.

Pismeni dio ispita se polaže tako što kandidat dobiva unaprijed pripremljeno
pitanje-zadatak i obrađuje ga pred ispitnom komisijom.

Usmenom ispitu pristupa kandidat čiji je pismeni zadatak pozitivno ocijenjen.
Ako kandidat iz stavka 2. ovog članka, koji polaže pismeni dio ispita iz
dva predmeta, dobije pozitivnu ocjenu iz jednog, a negativnu ocjenu iz
drugog predmeta, iz predmeta koji dobije negativnu ocjenu upućuje se na
popravni ispit.

Članak 32.

Ze usmeni dio ispita izrađuje se grupa pitanja iz programa za svaki
predmet posebno, ili za grupu predmeta, tako da kandidat odgovara i ispit
polaže iz svih predmeta, koji su propisani programom.

Članak 33.

Ocjenjivanje uspjeha se vrši jedinstveno za pismeni i usmeni dio ispita.

Ocjena uspjeha je: "položio", odnosno "nije položio".
Ocjene se daju većinom glasova članova komisije.

Članak 34.

Kandidat koji nije pozitivno ocijenjen iz jednog, odnosno dva predmeta
upućuje se na popravni ispit.

Kandidat koji nije pozitivno ocijenjen iz tri ili više predmeta ocjenjuje
se sa "nije položio".

Članak 35.

Popravni ispit kandidat može polagati u roku koji odredi ispitna komisija,
zavisno od znanja kandidata, a koji ne može biti kraći od 30 dana, niti
duži od tri mjeseca od dana prethodnog polaganja ispita.

Ako polaže popravni ispit iz predmeta koji se polaže i pismeno, kandidat
je dužan polagati i pismeni dio ispita.

Ako kandidat iz neopravdanih razloga ne pristupi određenog dana polaganju
popravnog ispita, smatrat će se da nije položio stručni ispit.

Ponovni ispit kandidat može polagati u roku koji ne može biti kraći
od tri mjeseca.

Članak 36.

Ako kandidat ne pristupi polaganju stručnog ispita ili prije početka
polaganja izjavi da odustaje od ispita, smatrat će se da ispit nije polagao.

Ako kandidat ne preda pismeni zadatak ili neopravdano odustane od polaganja
usmenog dijela ispita, smatrat će se da stručni ispit, nije položio.

Započeto polaganje ispita može se odgoditi, ako je kandidat zbog bolesti
ili drugih opravdanih razloga bio sprijećen polagati ispit, o čemu odlučuje
ispitna komisija.

Ukoliko kandidat ne pristupi polaganju ispita najkasnije u roku od tri
mjeseea od donošenja odluke o odlaganju ispita, smatrat će se da ispit
nije položio.

Članak 37.

Kandidat koji u propisanom roku ne položi stručni ispit nije osposobljen
za obavljanje zadataka i poslova za koje je primljen, odnosno raspoređen
i shodno propisima o radnim odnosima djelatnika organa uprave prestat će
mu radni odnos, odnosno neće biti raspoređen na zadatke i poslove koji
odgovaraju njegovoj školskoj spremi, stečenoj u tijeku rada.

Članak 38.

O tijeku ispita vodi se zapisnik u koji se unosi: prezime i ime kandidata,
iz kojeg je organa carinske službe, za koju stručnu spremu polaže ispit,
rezultati praktične obuke (za pripravnike), ispitna pitanja i ocjena komisije.

Zapisnik potpisuje predsjednik, članovi komisije i tajnik.

Članak 39.

Poslije završetka ispita kandidatu se izdaje uvjerenje, koje potpisuje
predsjednik komisije i tajnik.

Obrazac uvjerenja čini sastavni dio ovog pravilnika.

Članak 40.

Prijava za pohađanje seminara stručne obuke i polaganje stručnog ispita
za pripravnike i djelatnike osnovne djelatnosti, carinarnica podnosi tajniku
komisije, najkasnije mjesec dana po prijemu djelatnika, odnosno pripravnika.

Uz prijavu za pohađanje seminara stručne obuke i polaganje stručnog
ispita dostavlja se i rješenje o prijemu na rad, odnosno rasporedu na odgovarajuće
zadatke i poslove u kome je sadržana obveza i rok polaganja stručnog ispita,
te fotokopija diplome.

Članak 41.

Pismene prijave za polaganje stručnog ispita kandidata koji rade na
zadacima i poslovima izvan osnovne djelatnosti carinske službe, carinarnica,
odnosno sam kandidat podnosi tajniku nadležne komisije.

IV. STRUČNO USAVRŠAVANJE I PROVJERA STRUČNE OSPOSOBLJENOSTI

Članak 42.

Za uspješno obavljanje zadataka i poslova, na koje je raspoređen, svaki
djelatnik je dužan da u tijeku rada dopunjuje svoje stručne sposobnosti.

Ovaj način stručnog usavršavanja obuhvaća:

- redovno praćenje i proučavanje zakonskih i drugih propisa, službenih
publikacija i drugih materijala i literature iz djelokruga rada organa
carinske službe,

- redovno prisustvo stručnim radnim sastancima koji se organiziraju
radi obrade pojedinih pitanja i problema u radu carinskih organa

- organiziranje predavanja savjetovanja, kračih seminara i tečajeva
i drugih stručnih skupova, u cilju stjecanja stručnih znanja, te kulture
rada i ponašanja.

Pored načina stručnog usavršavanja iz prethodnog stavka, izuzetno, kada
to interesi službe nalažu, djelatnik se može uputiti u druge organe, poduzeća
i stručne institucije, kao i carinske urede drugih zemalja, odnosno međunarodne
carinske orgenizacije, kada je za određene zadatke i poslove potrebno usavršavanje
i specijalizacija, ako se ova znanja ne mogu steći u okviru carinske službe.

Odluku o upučivanju djelatnika na pojedine oblike stručnog usavršavanja
iz prethodnog stavka donosi direktor Carinske uprave, na prijedlog upravitelja
Carinarnice, odnosno rukovodioca organizacione jedinice u Carinskoj upravi,
osim za upućivanje djelatnika u Carinske uprave drugih zemalja za koju
je potrebna i suglasnost ministra financija. S ovim djelatnicima direktor
Carinske uprave zaključuje ugovor.

Članak 43.

Odluku o organiziranju pojedinih načina stručnog usavršavanja iz prethodnog
članka, kada se oni organiziraju za sve ili više organe carinske službe,
donosi direktor, odnosno upravitelj carinarnice kada se organizira u carinarnici.

Članak 44.

Poznavanje, odnosno znanje jednog svjetskog jezika ili jezika susjedne
zemlje, obvezno je za djelatnike koji su primljeni i raspoređeni na zadatke
i poslove, za koje je u Pravilniku o sistematizaciji zadataka i poslova
to određeno, kao uvjet za njihovo obavljanje.

Pod poznavanjem stranog jezika podrazumijeva se pasivno znanje jezika
(npr. za zadatke i poslove prijema dokumenata, carinskog nadzora i dr.).
Pod znanjem jezika podrazumijeva se aktivno znanje, odnosno govorni jezik
(npr. za zadatke i poslove putničkog prometa, kontakt sa strankama i sl.).

Članak 45.

Za pojedine zadatke i poslove za koje se utvrđi potreba za aktivnim
znanjem stranog jezika, a zavisno od vrste zadataka i poslova koji se obavljaju,
može se organizirati dopunska obuka iz stranog jezika.

Dopunska obuka se organizira radi upoznavanja stručne carinske terminologije,
koja je potrebna radi obavljanja pojedinih zadataka i poslova (u putničkom
prometu, u prekršajnom postupku i sl.).

Dopunski seminari, odnosno tečajevi stranih jezika mogu se organizirati
s odgovarajućim stručnim institucijama, gdje za to postoje uvjeti, kao
i u okviru tečaja dopunske obuke koje organizira Carinska uprava.

S ustanovom koja organizira tečaj stranog jezika, ugovor zaključuje
direktor Carinske uprave, a s djelatnicima koji pohađaju tečaj upravitelj
carinarnice.

Ugovorom koji upravitelj carinarnice zaključuje sa djelatnikom, reguliraju
se prava i obveze, a posebno obveze vračanja primljenih sredstava, ako
djelatnik iz neopravdanih razloga ne završi tečaj ili ne izađe na polaganje
ispita, odnosno raskine radni odnos u carinskoj službi.

Članak 46.

Upravitelj carinarnice, odnosno nadležni rukovodilac organizacione jedinice
u Carinskoj upravi dužan je uputiti pripravnika, odnosno djelatnika na
stručnu obuku, stručni seminar ili neki drugi organizirani oblik stručnog
osposobljavanja ili usavršavanja.

Pripravnici i djelatnici koji imaju obvezu polaganja stručnog ispita
po programu za djelatnike osnovne djelatnosti, mogu ovaj ispit polagati
i ako nisu pohađali seminar stručne obuke, samo u slučajevima ako su zbog
porodičnih ili drugih opravdanih razloga (bolesti, vojna vježba i dr:)
bili spriječeni pohađati ovaj seminar.

V. PRIJELAZNE I ZAVRŠNE ODREDBE

Članak 47.

Sastavni dio ovog Pravilnika čine:

1. Program općeg dijela stručnog ispita

2. Programi posebnog dijela stručnog ispita za djelatnike na zadacima
i poslovima osnovne djelatnosti

3. Plan i program praktične obuke

4. Nastavni plan i program stručnog seminara

5. Obrasci koji se odnose na prijavu ispita, rad ispitne komisije i
izdavanje uvjerenja o položenom ispitu.

Članak 48.

Ovaj Pravilnik stupa na snagu danom objave u "Narodnim novinama",
a primjenjuje se od 1. srpnja 1992. godine.

Klasa: 011-01/92-01/16

Urbroj : 513-02-92-1

Zagreb, 16, lipnja 1992.

V. d. direktora Carinske uprave Republike Hrvatske

**Branko Skok, v. r.**

Pravilnik, NN 41/1992-1040
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)